Ι Κ Ε Τ Ε Σ Ή…;

Θλιβερή, τελικά, η παρουσία του. Ένα μωσαϊκό αταίριαστο. Μ’ έναν αυτισμό ιδιότυπο.

Ο Ρουβίκωνας, πάντως, περιμένει. Θα τον διαβούμε λοιπόν;

Οι συμπεριφορές, οι αγκυλωτικές, συνεχίζουν τη δράση τους. Κι όλο δεμένους μας κρατούν, χρόνια τώρα, στης βραδείας πορείας το τέλμα.

Οι στιγμιαία «παυσίπονες» σκέψεις δεν λύνουν, όχι, προβλήματα. Κι οι εσωαναστεναγμοί όλο και πληθαίνουν. Χωρίς αποτέλεσμα όμως.

Ίσως ήλθε η στιγμή να πέσουν τα προσωπεία. Αρκετά άλλωστε τα χρησιμοποιήσαμε ως αναχώματα δίκην ουτοπίας.

Είναι καιρός – ήλθε – επιτέλους να σκάψουμε μέσα μας. Τον εαυτό μας ν’ αναζητήσουμε.

Τη ζωή μας ιχνηλασία να την κάνουμε και πάλι. Να τη μετατρέψουμε στο μυστικό μας βατήρα. Της δημιουργίας. Του αγώνα. Της προσπάθειας της καθημερινής.

Τότε είναι που από τα έσχατα, τα θλιβερά, τα ερειπωμένα, ναι, και τ’ άχρωμα, τα πρώτα καινά θ’ αναπηδήσουν. Μετάρσια. Με φως περιβεβλημένα. Πίστης κι ελπίδας έμπλεα.

Ο κίνδυνος βέβαια πάντα υπάρχει. Η διολίσθηση στην έπαρση δεν είναι μακριά. Με ποιά κουπιά τότε να φύγουμε;

Προβληματισμός λοιπόν. Όχι απαισιοδοξία. Παρά το ότι πολλά ακούγονται. Και περισσότερα γράφονται. Διαβάζουμε:

“Δεν έχει πεθάνει μόνο ο Θεός, αλλά και ο άνθρωπος» (1)

«Αποστολή μας είναι η καταστροφή κι όχι η δημιουργία» (2)

«Στο θόρυβο και την ταραχή της εποχής κάθε συνείδηση θέλει από δω και πέρα το θάνατο της άλλης» (3)

Και:

«Το δίλημμα… δεν είναι πια ελευθερία ή θάνατος, αλλά φόνος ή υποδούλωση» (4)

«Η χαρά δεν έχει ρίζες» (5) σήμερα.

«Εδώ γεννιούνται οι τρομοκράτες που αποφάσισαν ότι έπρεπε να σκοτώνουν και να πεθαίνουν, για να υπάρχουν … Αυτή η μεγάλη ιδέα … οδηγήθηκε ως τις άκρες συνέπειές της από νέους που δεν τη δίδασκαν από πανεπιστημιακής έδρας μέχρι να πεθάνουν στο κρεβάτι τους, αλλά με εκρήξεις βομβών» (6)

Μετά απ’ αυτά, πώς να προβάλεις τις αναζητήσεις σου; Αφού μάλιστα η χαρά … : Και « Πώς να ζήσει τότε κανείς, πώς να υποφέρει, όταν η φιλία θα έλθει στο τέλος των καιρών;» (7) Και ποιός μας βεβαιώνει για τούτο;

Ναι, μα οι βάρκες προχωρούν. Οι κωπηλάτες, κουρασμένοι, διερωτώνται:

«Για πού λοιπόν το βάλαμε; Ως πότε τούτη η κατάσταση; (διάβαζε: ακαταστασία)

Πασίδηλο λοιπόν:

«Ζούμε την εποχή της αποθέωσης του ανθρώπου.

Αψηφώντας την ύψιστη ανάγκη για εξανθρωπισμό του» (8)

Καταλήγουμε δηλ. «άνθρωποι με χαμένες ταυτότητες» (9)

Εδώ λοιπόν γεννιέται το ερώτημα:

Πώς γίνεται κανείς ν’ απογειωθεί,

«Εάν δεν είναι καν προσγειωμένος;» (10)

Τι κάμνουμε λοιπόν;

Μένουμε στην ακαταστασία μας την παθολογική; Ή αλλάζουμε σκοπό;

Αδρανείς; Ο θάνατος της «πολυθρόνας» είναι κοντά.

Δράση; Πού;

Οι μέρες τούτες φώναξαν διάπυρα.

Έδωσαν συνθήματα. Μηνύματα. Στοχοθεσίες. Γραμμή πλεύσης.

Η ευθύνη όμως της απόφασης ε μ ά ς βαρύνει.

Ικέτες λοιπόν;

Είλωτες;

Ή αγωνιστές;

+ ο π. Γ.

Παραπομπές

(1) Άποψη του A. P. Hinchliffe (βλ. Γεράσιμου Ζαμπέλη, Σταυρός και Ανάσταση, Λευκάδα, 2004, σελ. 54)

(2) Άποψη των κομμουνιστών Μπακούνιν και Νετσάγιεφ (στο: Albert Camus, Ο επαναστατημένος άνθρωπος, Έκδ. Μπουκουμάνη, Αθ. (ΧΧ)

(3) Στο ίδιο

(4) Στο ίδιο

(5) Στο ίδιο

(6) Στο ίδιο

(7) Στο ίδιο

(8) Βλ. Λάρας Παρτζίλη, Στο σταυροδρόμι των σκέψεων, Λευκωσία, 2015 (οπισθόφυλλο)

(9) Στο ίδιο

(10) Στο ίδιο, σελ. 120